กรุงไทยขยับรับเออีซี
ลุ้นเปิดสาขาเวียดนามปีนี้ มองโอกาสธุรกิจไทยเติบโต
2 ม.ค. 2556

ลุ้นเปิดสาขาเวียดนามปีนี้ มองโอกาสธุรกิจไทยเติบโต
“กรุงไทย” บุกกลุ่มประเทศ CLMV ค้าชายแดนฉลุย แลกเงินสร้างรายได้ค่าธรรมเนียม
นางกิตติยา โตธนะเกษม รองกรรมการผู้จัดการใหญ่อาวุโส ผู้บริหารสายงาน สายงานบริหารการเงิน ธนาคารกรุงไทย กล่าวว่า ยุทธศาสตร์ของธนาคารจากนี้จะมุ่งไปสู่การเตรียมพร้อมเปิดประชาคมเศรษฐกิจอาเซียน (เออีซี) โดยจะเปิดสาขาในกลุ่มประเทศ CLMV ได้แก่ กัมพูชา ลาว พม่า และเวียดนาม ให้ครอบคลุม ซึ่งปัจจุบันธนาคารมีความแข็งแกร่งสาขาที่อยู่บริเวณชายแดนอยู่แล้ว
นางกิตติยา กล่าวว่า ธนาคารคาดว่าปีนี้จะสามารถเปิดสาขาในเวียดนามได้ หลังจากขออนุญาตไปยังธนาคารกลางเวียดนาม แม้เศรษฐกิจเวียดนามในปัจจุบันจะเริ่มมีปัญหา แต่เชื่อว่าไม่มีปัญหากับธนาคาร เพราะธนาคารเข้าไปดำเนินงานแค่เปิดสาขา ไม่ได้เข้าไปซื้อสินทรัพย์
“ในกลุ่ม CLMV ขณะนี้ขาดแต่เวียดนาม พม่าธนาคารก็ได้เข้าไปเปิดสำนักงานผู้แทนแล้ว ส่วนลาวมีสาขาในเวียงจันทน์ ส่วนจีนสาขาคุนหมิง ขณะนี้อยากทำธุรกิจแลกเงินหยวน เพราะทุกวันนี้มีลูกค้าไทยที่ทำธุรกิจในมณฑลยูนนาน” นางกิตติยา กล่าว
นางกิตติยา กล่าวว่า สำหรับธุรกิจในลาวนั้น ธนาคารได้เข้าไปเป็นที่ปรึกษาทางการเงินให้กับโรงไฟฟ้าลาว เพราะปัจจุบันโครงสร้างพื้นฐานที่เกี่ยวกับโรงไฟฟ้าในลาวมีจำนวนมาก ขณะเดียวกันสาขาของธนาคารในเวียงจันทน์ ยังทำธุรกิจรับซื้อเงินสกุลต่างๆ จากธนาคารในลาว เป็นช่องทางเพิ่มรายได้ค่าธรรมเนียมธุรกิจแลกเปลี่ยนเงินตราด้วย เพราะปัจจุบันธนาคารรับแลกเปลี่ยนเงินตรารวม 30 สกุล จากนี้จะเน้นเงินสกุลในกลุ่มประเทศอาเซียนมากขึ้น เนื่องจากรายได้ธุรกิจอัตราแลกเปลี่ยนเติบโตดี
ปัจจุบันสินเชื่อต่างประเทศของธนาคารมีสัดส่วนประมาณ 10% ของสินเชื่อรวม และมีรายได้จากธุรกิจต่างประเทศ 18%
นางกิตติยา กล่าวว่า ปีนี้ธนาคารจะเน้นให้คำปรึกษากลุ่มธุรกิจขนาดกลางลงมา จากเดิมจะเน้นกลุ่มลูกค้ารายใหญ่ อาจมอบหมายให้บริษัท เคทีบี แอดไวซ์เซอร์รี่ ซึ่งเป็นบริษัทในเครือดูแลให้คำปรึกษาทางการเงิน โดยมองว่าปีนี้ลูกค้ากลุ่มสินค้าเกษตรมีโอกาสเติบโตได้อีกมาก เนื่องจากพื้นที่เพาะปลูกทางการเกษตรเริ่มมีจำนวนน้อยลง
ด้านนายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า นโยบายปีนี้จะเน้นไปสู่เออีซีมากขึ้น และให้ความสำคัญการค้าบริเวณชายแดน ซึ่งมีสาขาของธนาคารคอยให้บริการ รวมทั้งขยายกลุ่มลูกค้าผ่านการให้บริการซัพพลายเชนจากลูกค้ารายใหญ่ หากลูกค้าขยายตลาดไปเออีซี ธนาคารก็ต้องตามไปสนับสนุน
นายวรภัค กล่าวว่า การเปิดสำนักงานผู้แทนในพม่า เนื่องจากมองว่าพม่าเหมือนไทยก่อนช่วงปี 2540 ขอเพียงขยายตลาดให้ทันการเจริญเติบโต